- Cupcakes og øl. Dette blir helt konge!
– Det er synd å si det, men jeg hadde innfunnet meg med at jeg måtte dra herfra uten medalje, og det hadde jeg måttet akseptere. Dette smaker godt, jeg tar min første VM-medalje. Man håper alltid på gull, men jeg tar sølv i en gren hvor jeg ikke har hatt særlig store forhåpninger om å vinne, sier Jansrud til VG. Etter at han hadde sikret sølvet i superkombinasjonen i går, måtte Jansrud innom pressekonferanse og dopingkontroll. Deretter rakk han en dusj før han reiste til medaljeseremoni i Vail. Etter at 29-åringen hadde fått medaljen om halsen, dro han bort på hotellet The Sebastian. Det ble han mottatt av en skokk mennesker fra sponsoren DNB, og et stort fat med såkalte «cupcakes» - eller på godt norsk: muffins. – Det ble ingen gullkake Kjetil, men sølvcupcakes. Hvordan er det? – Jeg har hørt at på slike gullfester så er det champis og kake. Men vi er «down to earth», så det blir cupcakes og øl. Dette blir helt konge, gliser Jansrud. Med sølvmedaljen trygt i bagasjen er VM over for Vinstra-alpinisten. Nå reiser han til Europa for å trene, selv om planen egentlig var at han skulle kjøre storslalåm også. – Det var ingen lett avgjørelse.Nå har jeg muligheten til å reise til Europa og trene i en bakke jeg ikke har vært før, men som konkurrentene mine har kjørt i. Det skal det snart være verdenscup. Det ble en totalvurdering, og nå takker jeg pent farvel til VM og ser framover.For et drama, for en thriller det ble i superkombinasjonen i går kveld. Marcel Hirscher ledet rennet da Jansrud satte utfor i slalåmløypa. Dermed ble det rett og slett en mesterduell mellom denne sesongens desidert beste slalåmkjører, og sesongens aller største fartsmonster. Det ble så jevnt, så jevnt. Jansrud ledet på alle mellomtider, men i mål ble han klokket inn 19 hundredeler bak teknikkeksperten. Det ble ikke gull. Men det ble endelig en medalje for Jansrud.De siste fire dagene har vært spesielle for 29-åringen. Han kom til VM som den desidert største gullfavoritten, og han ble spådd av mange å nærmest kunne gå i bakken og hente gullet både i Super-G og utfor. Men slik fungerer det ikke i idretten, og slik fungerer det ikke i alpint. Marginalsporten krever at skiene er optimale, forholdene gode og rettferdige, samt at mannen som står oppå skia har dagen. Jansrud kom skjevt ut allerede fra de første portene på torsdagens Super-G. Da han braste gjennom en port skadet han skulderen, og planene for de kommende dagene måtte endres. I tillegg til smertene måtte han også svelge skuffelsen over en sur fjerdeplass, en hårsbredd fra pallen. Men Jansrud ville slå tilbake. Det skulle han gjøre på lørdagens utfor, kremøvelsen, alpinistenes Formel 1-løp. Heller ikke dette skulle bli noen gulldag for Jansrud. Han kjørte det han følte var et godt løp, men det gikk ganske enkelt ikke fort nok. Teorier svirret om dårlige ski, vindforhold og for forsiktig kjøring, men selv skjønte 29-åringen ingenting av hva som hadde skjedd. To fartsøvelser. Null gull. Som sportssjef Claus Ryste sa det til VG: - Vi er på minussiden nå. Etter nedturen lørdag var det ikke mange som snakket om superkombinasjonen. Ikke engang Jansrud selv. Men en mann som ikke føler han har noe å tape, kan gjerne utrette det helt store. Nok en gang leverte Jansrud et godt løp i utforløypa på Red Tail Stadium. Identisk som løpet på lørdag - bare med den forskjellen at i dag gikk det fort. Fort nok til at han ledet etter at samtlige kjørere hadde forsert bakken. Men slalåm er en liten akilleshæl for Jansrud - han har knapt kjørt denne disiplinen i vinter. Det stoppet ham ikke i dag.Jansrud hadde drømt om et VM-gull for å krone en aldeles ellevill sesong. Det har snart gått nøyaktig ett år siden han tok OL-gull i Sotsji. Da han sto øverst på seierspallen i Russland, og triumfen hans ble regnet som nærmest sensasjonell. Nå er det ingen som hever på øyebrynene dersom Jansrud vinner lenger. Siden gullet i Sotsji-lekene har han oppnådd det meste av det verdens toppalpinister drømmer om. Han har tatt sju verdenscupseiere. Han har ligget i ledelsen i verdenscupen sammenlagt, og han har vunnet den prestiasjetunge utforen i Kitzbühel. Og som Jansrud selv sier: – Sesongen er ikke ferdig ennå, heller.
Med en etterlengtet medalje om halsen feiret Kjetil Jansrud (29) VM-sølvet i natt.